सोनीपत में 4 घंटे की तलाशी के बाद रवाना की गई ट्रेन, दिल्ली से जम्मू के लिए चली थी
Delhi Jammu Tawi Rajdhani Express Bomb Information दिल्ली से जम्मू जा रही राजधानी एक्सप्रेस में बम की अफवाह के बाद हड़कंप मच गया। ट्रेन को दिल्ली से निकलते ही हरियाणा के सोनीपत के रेलवे स्टेशन पर रोक दिया गया। ट्रेन को पूरी तरह से खाली करा कर जीआरपी व आरपीएफ पुलिस के
दिल्ली से जम्मू जा रही राजधानी एक्सप्रेस में बम की सूचना के बाद हड़कंप मच गया। ट्रेन को दिल्ली से निकलते ही हरियाणा के सोनीपत के रेलवे स्टेशन पर रोक दिया गया। ट्रेन को पूरी तरह से खाली करा कर जीआरपी व आरपीएफ पुलिस के जवानों ने अपने घेरे में ले लिया। रात एक बजे तक गाड़ी यहीं खड़ी रही। डॉक स्क्वायड और बम निरोधक दस्ते को भी मौके पर बुलाया गया। इसके बाद ट्रेन की हर बोगी को खाली कर अच्छी से तलाशी ली गई। ट्रेन में बम की सूचना अफवाह निकली और इसके बाद रात डेढ़ बजे ट्रेन को जम्मू के लिए रवाना कर दिया गया।
जानकारी के अनुसार दिल्ली से रात 9:02 बजे राजधानी एक्सप्रेस (12425) जम्मू तवी के लिए रवाना होती है। शुक्रवार रात को भी यह अपने तय समय पर रवाना हुई। अभी यह ट्रेन सोनीपत भी नहीं पहुंची थी कंट्रोल रूम में सूचना पहुंच गई कि ट्रेन में बम रखा है। रेलवे अधिकारियों और पुलिस में इस सूचना के बाद हड़कंप मच गया। आनन फानन में ट्रेन को रात को 9:35 बजे सोनीपत रेलवे स्टेशन पर रोक दिया गया। हालांकि सोनीपत में राजधानी एक्सप्रेस का स्टौपेज नहीं है।
राजधानी एक्सप्रेस के आने से पहले ही सोनीपत रेलवे स्टेशन को पुलिस छावनी में बदल दिया गया था। जीआरपी और आरपीएफ के जवान यहां रेलवे पटरी के दोनों तरफ मौजूद रहे। पुलिस की बढ़ी हलचल देख कर स्टेशन पर मौजूद लोगों में भी हड़कंप मच गया। आरंभ में तो यही समझा गया कि रेलवे मजिस्ट्रेट की चेकिंग है। ट्रेन रुकने के बाद पता चला कि ट्रेन में बम की सूचना मिली है। इस बीच सोनीपत पुलिस के अधिकारी व जवान भी स्टेशन पर पहुंचे।
हालांकि ट्रेन में सवार यात्रियों को काफी देर बाद ट्रेन से उतारा गया। सोनीपत में बम रोधक दस्ता नहीं होने के कारण रात को साढ़े 11 बजे तक ट्रेन की तलाशी शुरू नहीं हो पाई। रोहतक से बम निरोधक दस्ते के पहुंचने के बाद रात को 12 बजे ट्रेन में जांच शुरू की गई। इस दौरान एक एक डिब्बे को खाली करा कर अच्छे से जांचा गया। यात्रियों को इससे परेशानी भी झेलनी पड़ी।
आरपीएफ के सोनीपत प्रभारी युद्धवीर सिंह ने बताया कि बम स्क्वायड दस्ते को बुलाया गया था। उसके आने के बाद ट्रेन को अच्छे से चेक किया गया। ट्रेन में जांच के दौरान कोई संदिग्ध वस्तु नहीं मिली। इसके बाद ट्रेन को आगे रवाना कर दिया गया। बम की अफवाह फैलाने वाले का पता लगाया जा रहा है।